
HOTĂRÂRE
pentru completarea Hotărârii Guvernului nr. 1074/2021 privind stabilirea sistemului de garanție-returnare pentru ambalaje primare nereutilizabile
În temeiul art. 108 din Constituția României, republicată,
Guvernul României adoptă prezenta hotărâre, 
Art. I. — Hotărârea Guvernului nr. 1074/2021 privind stabilirea sistemului de garanție-returnare pentru ambalaje primare nereutilizabile, republicată în Monitorul Oficial al României, Partea I, nr.1120 din 21 noiembrie 2022, cu modificările și completările ulterioare, se completează după cum urmează:

1. După articolul 12 se introduce un nou articol, art. 12¹, cu următorul cuprins:
„Art.12¹ Garanțiile nerevendicate
(1) Garanțiile nerevendicate se determină anual de către administratorul SGR, ca diferență între valoarea garanțiilor încasate și valoarea garanțiilor restituite în cursul anului calendaristic, ajustată cu valoarea estimată a garanțiilor aferente ambalajelor SGR pentru care este probabilă returnarea în perioadele următoare, la care se adaugă contravaloarea garanțiilor aferente voucherelor prevăzute la art. 14 alin. (2) lit. b) neutilizate în termenul de 12 luni de la eliberare.
(2) Valoarea garanțiilor nerevendicate determinată conform alin. (1) se realizează de către administratorul SGR, pe baza unei metodologii proprii, cu avizul autorității publice centrale pentru protecția mediului.
(3) Administratorul SGR transmite anual autorității publice centrale pentru protecția mediului, până la data de 31 martie a anului următor celui pentru care se realizează determinarea, rezultatul determinării garanțiilor nerevendicate.”
2. La anexa nr. 1, punctul 1, după litera r) se introduce o nouă literă, lit. s), cu următorul cuprins:

„s) garanții nerevendicate — garanțiile încasate în cadrul SGR aferente ambalajelor SGR introduse pe piață pentru care nu mai este probabilă restituirea către consumatorii sau utilizatorii finali, determinată potrivit art. 12¹.”

